Pengangkutan antara mod

Pengangkutan antara mod merujuk kepada proses pengangkutan kargo di dalam kontena atau bekas kargo yang lain, yang menggunakan pelbagai mod pengangkutan seperti keretapi, kapal dan trak, tanpa pengendalian kargo itu sendiri semasa dalam proses pertukaran mod. Kaedah ini meminimumkan pengendalian kargo, meningkatkan tahap keselamatan, mengurangkan kerosakan dan kehilangan, dan mempercepatkan proses pengangkutan.

Peralatan

Kontena

Kontena ialah peralatan utama dalam pengangkutan antara mod, terutamanya yang melibatkan kapal kontena. Kontena piawai ialah yang berdimensi 8 kaki (2438 mm) lebar × 8 kaki (2438 mm) tinggi. Sejak pengenalannya, kontena dibuat pada ketinggian yang pelbagai, seperti 8 kaki 6 inci (2591 mm), 9 kaki 6 inci (2896 mm) dan 10 kaki 6 inci (3200 mm). Panjang kontena yang biasa digunakan ialah 20 kaki, 40 kaki dan 45 kaki. Kontena dibuat dari keluli dan boleh ditindan di atas kontena yang lain. 

Ada pelbagai variasi kontena seperti yang ditetapkan oleh ISO 6346 seperti kontena pendingin untuk kargo mudah rosak, kontena tangki untuk kargo cecair, kontena buka atas untuk kargo tinggi, dan kontena rak rata untuk kargo bersaiz lebih besar dan mesin berat.

Alat pengendalian

Alat pengendalian direka bentuk bagi memudahkan pemindahan kontena antara keretapi, trak dan kapal. Antaranya:
Kren dermaga digunakan untuk memindahkan kontena dari kapal ke atas trak atau sebaliknya. Kren dermaga mempunyai landasannya sendiri dan sebuah batang galang yang merentasi badan kapal yang terdapat padanya spreader untuk mengangkat kontena.
Kren lapangan atau kren gantri tayar getah menggunakan tayar untuk bergerak ke pelbagai arah bagi memastikan letakan kontena yang tepat dan pantas. Kren jenis ini digunakan di laman kontena untuk memindahkan kontena dari laman ke atas trak atau sebaliknya.
Penindan digunakan untuk menindan kontena ke atas kontena yang lain, biasanya digunakan untuk menindan kontena kosong di laman kontena ataupun menindan kontena ke atas gerabak keretapi.

Kenderaan antara mod

Keretapi - kontena diangkut menggunakan jaringan keretapi dari terminal kontena darat ke terminal kontena maritim atau sebaliknya. Kebiasannya gerabak yang digunakan boleh ditindan dengan satu kontena, tetapi di negara-negara seperti di Amerika Utara, terdapat gerabak khas yang boleh ditindan dengan dua konten. 

Kapal kontena - Kapal kontena membawa kontena menggunakan laluan laut sebelum memunggahnya di terminal kontena maritim. Kontena kemudiannya dipindahkan kepada mod trak ataupun keretapi. Proses sebaliknya juga berlaku, apabila kontena dari trak atau keretapi dipunggah ke terminal kontena maritim, dan kemudiannya dimuatkan ke atas kapal kontena untuk dibawa ke destinasi yang lain.  

Trak - Trak menghubungkan terminal kontena darat, terminal kontena maritim dan depoh kontena.  

Baj - Baj biasanya digunakan laluan air yang besar di pedalaman  seperti Rhine/Danube di Eropah,  sungai Mississippi di Amerika Syarikat, dan sungai Yangtze di China.. Ia juga digunakan untuk operasi pemunggahan dan pemuatan di tengah laut seperti yang terdapat di pelabuhan Hong Kong.

Lihat juga

 ISO 6346
 Pengkontenaan
 Kontena
 Pemindahan
 Terminal kontena
 Kapal kontena
 Trak
 Keretapi

Rujukan

Bibliografi
 DeBoer, David J. (1992). Piggyback and Containers: A History of Rail Intermodal on America's Steel Highway. Golden West Books, San Marino, CA. ISBN 0-87095-108-4.
 Sidney, Samuel  (1846). Gauge Evidence: The History and Prospects of the Railway System. Edmonds, London, UK. No ISBN.

Pautan luar
 IANA: The Intermodal Association of North America
 IARO: The International Air Rail Organisation
 Matt Hannes: The Intermodal Container Web Page
 Vantainhanh24h
 Klinge Corporation: Leading Provider of Specialized Refrigeration Units and Generator Sets

Kontena
Pengangkutan